Aussiedlerhof

**Uussidlerhööf** sin Uusidlungè vo landwǜrtschaftlichè Bedryb odder Büèrèhööf, wenn diè dörtigi Situation nimmi diè uusreichendi Ernäärig von èrè wachsendè Bevölkerung sicherschtellè hèt chönnè. 

Im Nõchchriègsdütschland sin vill **Uussidlerhööf** als landwǜrtschaftlichi Bedryb gschaffè worrè. Vill vo sèllè Bedryb hèn sich urschprünglich im Dorf dinnè befundè, un hèn dört èn Huufè Flächi vobruucht, wo nit nu a dè Gebäude glegè isch, wie z. B. Ställ, Heuschtock usw., sondern au a dè Obschtgärtè, wo bi jedèm Hof ums Huus ummè no vorhandè gsi sin. Uffgrund vo dè bsunderè Bedingungè i dè Nõchchriègszit hèn sich abber vill Buèrè entschlossè, iren Hof uuszsidlè.

Uus- odder Deiluussidlungè git s au hüt nò, meischtens wègè Blatzmangel am bschtehendè Bedrybsschtandort, wègè Zämmèfüürig vo dè bedryblichè Yrichtungè un au wègè immissionsschutzrächtlichè Brobleem. 

## Gründ für d Entschtehung vo Uussidlerhööf
Us dè Sicht vo dè Buèrè hèT s sèlli Gründ für d Schaffung vo Uussidlerhööf gää:
* I dè Nõchchriègszit hèt i dè Landwǜrtschaft è Konzentrationsbrozèss ygsetzt. Für diè einzelnè Buèrè hèt sich d Notwendigkeit ergää, mee un größeri Fälder wiè dèvor z bewǜrtschaftè. Ebbèso hèt s è Tendenz zu dè Vogrößerung vo dè Vyhbeschtänd gää.
* Uffgrund vo dè räumlichè Èngi i dè Dörfer isch è Modernisyrung un Vogrößerung vo dè Bedryb innerhalb vom Dorf zmeischt nimmi realisyrbar gsi.

Us dè Sicht vo dè staatlichè Raumordnung hèt s Gründ gää, wo defür gschprochè hèn, Uussidlungè z fördèrè:
* Dè Läbbensschtandard vo dè ländlichè Bevölkerung isch dütlich unter dèm vo dè städtischè glègè. 
* S hèt marodi Bausubschtanz un fäälendi Infraschtruktur gää: In Dausendè Dörfer hèt s kein Strom- un kei Wasservorsorgig gää, au a uusbaute Strõßè hèt s gmanglèt.
* D Abwanderung uss èm ländlichè Raum isch feschtgschtellt worrè.

D Raumordnung hèt zum Zyl ghaa, è Glychwèrtigkeit vo dè Läbbensbedingungè in allnè Deil vo dè Bundesrepublik z etablyrè. D Uussidlung vo Buèrèhööf sich eins vo dè Mittel, um d Läbbensvohältnis uff èm Land a diè modernè Standards i dè Stadt aazbassè. Glychzitig hèt mò stellèwys innerörtlichi Konfliktsituationè zwǜschè Landwǜrtschaft un benõchbòrtè Wohnhüser abbauè chönnè.

## Gsetzlichi Regelungè
Aafang vo dè 1950er Johr hèt s staatlichi Maßnaamè für d Förderung vo Uussidlungè gää. Si sin in èm dirèkè Zämmèhang mit andrè Maßnaamè für è Vobesserung vo dè Agrarschtruktur, bsunders mit Maßnaamè für d Flurbereinigung gschtandè.

S Flurbereinigungsgsetz vo 1953 hèt druff abzylt, d Konkurrènzfähigkeit vo dè Landwǜrtschaft z steigèrè. I dèm Gsetz hèt s au diè uusdrügglichi Forderung nõch èrè Ufflockerung vo dè Ortslagè gää.

D Errichtung vo Uussidlerhööf isch im Ußèberych witer zuèlässig gsi (privilegyrti Bauvorhabè, vgl. § 35 Abs. 1 Baugesetzbuch - BauGB). § 35 Abs. 4 BauGB schriibt dõdefür allerdings flächèschparendi un ußèberychsschonendes Bauè vor.

## Uuswǜrkungè vo dè Uussidlerhööf
* S soziale Gefüègè vo dè Dörfer hèt gänderèt, diè uusgsiedelte Familliè hèn sich uff è gänderti Läbbenswys umstellè müèsè.
* Mit jedem Uussidlerhof sin d Koschtè durch dè nötige Uusbau vo dè Infraschtruktur (Stròmanschlüss, Strõßèuusbau, Unterhalt vo dè Strõßè, Wasservorsorgig un Abwasserentsorgig) entschtandè.
* I dè Dörfer sèlbscht hèt sich ifolg vo dè Uussidlung d Gruchs-, Lärm- un Drèckbeläschtigung reduzyrt.